Finansdepartementet

Oslo, 18.11.2020

# Høring – forskrift til ny statistikklov

Forskningsinstituttenes Felles Arena, heretter kalt FFA, representerer 32 institutter på statlig grunnfinansiering. Vi ønsker å takke for muligheten for å sende inn et høringsinnspill.

FFA registrerer at forskriften er på et overordnet nivå. Det er dermed flere viktige problemstillinger som ikke avklares gjennom denne forskriften. Vi vil understreke at det er flere problemstillinger som bør adresseres, enten ved at forskriften presiseres noe, eller gjennom utfyllende retningslinjer.

Høringsnotatet fremhever at Finansdepartementet og SSB arbeider med retningslinjer som skal bidra til å utfylle forskriften. Retningslinjene vil være sentrale for det skjønnet som skal utøves når SSB setter vilkår for utlån, men etter vår mening er dette viktige føringer som ikke bør være gjenstand for skjønn og som derfor bør forskriftsfestes. De gjelder i særlig grad bestemmelser om klageadgang og fremgangsmåten ved klagebehandling. Vi vil derfor i det følgende først kommentere enkelte av paragrafene i den foreslåtte forskriften. Deretter vil vi peke på noen hensyn som vi mener må ivaretas enten gjennom forskrift eller utfyllende retningslinjer.

## Kommentarer til forskriftsforslagets paragrafer

#### §1 Hvem kan gis tilgang til opplysninger for statistiske resultater og analyser.

FFA støtter forslaget om at SSB kan benytte Forskningsrådets og Eurostats ordninger for godkjenning av forskningsorganisasjoner.

Vi ser fordelene i at offentlige organer kan få tilgang til opplysninger til beskrivende analyser, men vil advare mot at mer forskning utføres i offentlige organer. Forskningens legitimitet sikres best ved at uavhengige institusjoner som også har gode rutiner for personvern, sikring av data og offentliggjøring og kvalitetsvurdering av resultater gjennomfører dette.

#### §2 Begrensninger i hvilke opplysninger det kan gis tilgang til og tidspunkt for tilgang

FFA oppfatter at de foreslåtte begrensninger i å gi tilgang til opplysninger innhentet fra registre med hjemmel i helseregisterloven, er en videreføring av etablert regelverk. Vi vil understreke at det fortsatt må være mulig å koble sammen data fra slike helseregistre med andre registre. Dette er avgjørende for mye viktig forskning og må ikke gjøres vanskeligere.

#### §3 Betaling for tilgang til opplysninger

FFA støtter bestemmelsen om at betaling for tilgang ikke kan overstige kostnadene ved behandling av den enkelte søknaden. Vi mener det er viktig og riktig at forskriften spesifiserer at betaling for tilrettelegging og tilgjengeliggjøring av opplysninger skal begrenses til saksbehandling, tilrettelegging og tilgjengeliggjøring, og ikke generell utvikling av infrastruktur. Det understrekes midlertidig at der det er mulig bør data isteden tilrettelegges på en hensiktsmessig måte med sikte på kostnadseffektiv selvbetjening.

#### §X Klageadgang

FFA mener at forskriften bør utfylles med en paragraf om klageadgang. I proposisjonen legger departementet til grunn at klageadgangen er sikret gjennom de alminnelige reglene i forvaltningsloven (Prop. 72 LS (2018-2019) punkt 6.2.4.5). Vi mener at klageadgangen og fremgangsmåten ved klagebehandling bør forskriftsfestes for å sikre dette i selve loven, delvis også av pedagogiske hensyn for å gjøre det enklere å klage. Uenigheter vil ofte dreie seg om i hvilken grad de enkelte opplysningene er nødvendige for forskningens formål og i hvilken grad de representerer en økt personvernrisiko. I begge tilfeller vil det være nødvendig med faglig kompetanse i klagebehandlingen.

Statistisk sentralbyrå (SSB) forvalter viktige verdier for samfunnet, og dersom det i en konkret sak er tvist om for eksempel hvilke opplysninger en institusjon kan få tilgang til, eller betalingen for denne, bør det være regler for klageadgang.

## Øvrige hensyn som bør ivaretas i forskrift eller retningslinjer

Den foreslåtte forskriften er som nevnt på et svært overordnet nivå og bør utfylles enten gjennom videre spesifisering av forskriften, eller gjennom utdypende retningslinjer. Det er da særlig viktig at følgende ivaretas.

#### Likebehandling av brukere

Regler for tilgang til opplysninger må utformes og praktiseres på en måte som sikrer likebehandling av alle forskningsinstitusjonene, inkl SSBs egen forskningsavdeling. Dette må ikke bare gjelde juridiske føringer, men også vilkår for teknisk tilgang.

#### Klare prisingsregler

Forskriften presiserer retningslinjer for grensekostnadsprising. Det er bra. I praksis opplever vi i dag at SSBs prising for å gi tilgang til opplysninger er uforutsigbar og lite transparent. Det er store variasjoner i prising av bestillinger som kan synes ganske like i omfang. Det ville vært fint med retningslinjer som sikrer mer forutsigbarhet, inkl mer detaljert dokumentasjon av kostnader.

#### Vekt på kontroll heller enn omstendelige søknadsordninger

Det er i dag en omstendelig søknadsprosess for å få tilgang til opplysninger. Dette oppleves som unødvendig rigid. For eksempel må man ha med detaljerte variabellister i de juridiske dokumentene, alle prosjektdeltakere må eksplisitt godkjennes, og ved mangler i søknaden må hele prosessen startes på nytt. Vi anbefaler at søknadsprosedyren forenkles og at man isteden kan legge vekt på kontroll av at lover, regler og interne instrukser etterleves, kombinert med sanksjoner ved brudd. Dette kan presiseres gjennom mer detaljerte retningslinjer.

#### Tillatt gjenbruk og lagring ved overlappende behov.

Mange prosjekter har overlappende databehov. Det vil virke ressursbesparende og øke kvaliteten dersom data som er bearbeidet av forskere kan benyttes på overlappende prosjekter, og lagres ut over aktiv prosjektperiode og også brukes om igjen til formål som rimer med det opprinnelige formålet. Dette kan for eksempel løses gjennom en deponeringsordning hos SSB.

## Avsluttende kommentar

FFA ser at det ville være en fordel om at retningslinjene kunne omfatte mer detaljerte regler om SSBs rolle i kobling av data, prisingsregler, gjenbruk av data, overføring mellom land og bruk av forskningskompetanse i søknadsbehandlingen, i tillegg til utdyping av bestemmelsene vi ønsker forskriftsfestet.

Disse hensynene er også gjengitt i brev til Finansdepartementet 6. februar 2020 «Storbrukeres syn på regler for SSBs utlån av registerdata til forskning» undertegnet av representanter fra flere institusjoner.

Vennlig hilsen

*Lars Holden*

Styreleder FFA

*Carina Hundhammer* Leder for forskningspolitikk FFA